AIŠKINAMASIS RAŠTAS

Dėl savivaldybės nekilnojamojo turto nurašymo ir likvidavimo

**1. Parengto tarybos sprendimo projekto tikslai ir uždaviniai:**

1. Molėtų rajono savivaldybės turto pripažinimo nereikalingu arba netinkamu (negalimu) naudoti komisija 2021 m. balandžio 2 d. Nereikalingų arba netinkamų (negalimų) naudoti daiktų apžiūros pažyma Nr. S17-8(MO1) pasiūlė pripažinti netinkamu (negalimu) naudoti nekilnojamąjį turtą - sandėlio (30x18 m) pamatus, esančius Molėtuose, Aplinkkelio ir Melioratorių g. sankryžos šiaurės vakarų pusėje (koordinatės X 6121161, Y 589923), kurių plotas 540 m2, vertė 488, 00 Eur, kaip nusidėvėjusį fiziškai, funkciškai (technologiškai).

Šis statinys teismo pripažintas bešeimininkiu ir perduotas Savivaldybės nuosavybėn.

Molėtų rajono savivaldybės administracijos direktoriaus 2021 m. balandžio 2 d. įsakymu Nr. B6-302 statinys buvo pripažintas netinkamu (negalimu) naudoti, nes yra nusidėvėjęs fiziškai ir funkciškai (technologiškai).

Parengto sprendimo projekto tikslas – nurašyti pripažintu netinkamu (negalimu) naudoti Molėtų rajono savivaldybei nuosavybės teise priklausantį ir šiuo metu Molėtų rajono savivaldybės administracijos patikėjimo teise valdomą statinį ir jį likviduoti.

1. **Siūlomos teisinio reguliavimo nuostatos:**

Lietuvos Respublikos vietos savivaldos įstatymo 16 straipsnio 2 dalies 26 punkte nurodyta, kad sprendimų dėl disponavimo savivaldybei nuosavybės teise priklausančiu turtu priėmimas yra išimtinė savivaldybės tarybos kompetencija.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Įstatymas) 27 straipsnio 2 dalyje nurodyta: jeigu nereikalingo arba netinkamo (negalimo) naudoti valstybės ar savivaldybių ilgalaikio ar trumpalaikio materialiojo turto negalima panaudoti, jis turi būti nurašomas ir išardomas. To paties Įstatymo 27 straipsnio 6 dalyje nurodyta, kad pripažintas netinkamu naudoti turtas turi būti nurašomas ir likviduojamas Vyriausybės nustatyta tvarka.

Pripažinto nereikalingu arba netinkamu (negalimu) naudoti valstybės ir savivaldybių turto nurašymo, išardymo ir likvidavimo tvarkos aprašo, patvirtinto Lietuvos Respublikos Vyriausybės 2001 m. spalio 19 d. nutarimu Nr. 1250 „Dėl Pripažinto nereikalingu arba netinkamu (negalimu) naudoti valstybės ir savivaldybių turto nurašymo, išardymo ir likvidavimo tvarkos aprašo patvirtinimo“ (toliau – Nutarimas), 9.4 papunktyje nurodyta, kad savivaldybių nekilnojamasis turtas ar kiti nekilnojamieji daiktai nurašomi, kai jie neparduotini nelikus kur juos pritaikyti arba neparduotini dėl fizinio ir funkcinio (technologinio) jų nusidėvėjimo. To paties Nutarimo 13.1.1 papunktyje nurodyta: sprendimus dėl pripažinto nereikalingu arba netinkamu (negalimu) naudoti savivaldybių turto - savivaldybės nekilnojamojo turto ar kitų nekilnojamųjų daiktų - nurašymo priima savivaldybės taryba.

**3. Laukiami rezultatai:**

Savivaldybei nuosavybės teise priklausantį turtą nurašius, statinys bus likviduotas ir sutvarkyta teritorija.

**4. Lėšų poreikis ir jų šaltiniai:**

Savivaldybės administracija pagal Viešųjų pirkimų įstatymą vykdys rangovų griovimo darbams atlikti atranką. Statinių likvidavimui reikės 2,43 tūkst. Eur, iš kurių 85 proc. ES lėšos.

**5. Kiti sprendimui priimti reikalingi pagrindimai, skaičiavimai ar paaiškinimai**

Savivaldybės administracija savo lėšomis turės apmokėti 15 proc. griovimo išlaidų.